Sluttrapport KJM3110 Elektrokjemi 2024V

KJM3110 gikk første gang V2020 og ble de første årene svært påvirket av COVID, spesielt ble de 2 laboratorieoppgavene på instituttet og 2 omvisninger og demonstrasjoner av hhv brenselceller og korrosjon ved SINTEF og IFE amputert de to første årene og gikk fullt først fra 2022. Mye av fokus i kurset var i 2022-23 å få disse bedre innpasset i progresjonen i forelesningene, og i 2024 var dette godt gjennomført og kurset i godt gjenge. Det ble sist påpekt at læreboka trenger å suppleres og vurderes byttet, men undervisningen har fungert bedre og det er ikke tatt endelig skritt for å skifte ut læreboka.
Kurset ble denne gangen fulgt aktivt av en håndfull studenter, mens andre som har fulgt det tidligere var innom for å forberede seg for å ta eksamen. De 5 som tok eksamen var en blanding av disse – en aktiv student valgte igjen å utsette eksamen. Forelesningene ble i tillegg fulgt aktivt gjennom hele semesteret av 5 PhD-studenter og forskere ved SMN og ITS som ikke har kurset fra sine tidligere studier fra andre universitet i utlandet og ønsket å følge det for faglig påbygging. 
Endringer
Det var sist foreslått at læreboka skiftes. Dialog med undervisere ved NTNU og UiS om lignende kurs og hva de bruker eller vil bruke av materiale har medført at vi foreløpig holder på den vi har. Det var nevnt at vi vil lage og bruke et støttekompendium og mer detaljerte forelesningsslides for å fokusere på mestring av det viktigste læringsinnholdet, og at det som del av denne prosessen vil utkrystallisere seg en konklusjon på ny lærebok. Kompendiet var ikke ferdig for 2024 og ble ikke brukt, men forelesningene var bedre strukturert og integrert med læreboka og det fungerte bra. 
Det var bestemt at noen av laboppgavene endres i beskrivelse, innhold og rapportering for å øke forståelse og mestring og minske tidsbruk. Dette ble gjennomført meg bra resultat – det er kuttet ut en oppgave i hver lab for å få bedre tid til forståelse og fordypning, og for å senke tiden for å levere rapport og øke godkjenningsraten. Vi synes dette har fungert, gjennomføringsgraden på kurset ble bedre, og eksamensresultatet viset bedre mestring. 
Underveisevaluering
Tilbakemelding fra studentene ble som tidligere år skaffet gjennom samtaler med dem mens vi alle var samlet på IFE under det obligatoriske besøket der. Det var denne gangen ingen spesielle punkter nevnt utover at kurset er viktig og lærerikt, men omfattende og krevende, og at læreboka ikke virker å være optimal.
Oppsummeringsmøtet
Det er ikke gjennomført noe oppsummeringsmøte V2024.
Eksamensresultatene
Eksamen V2024 var andre gang vi hadde normal 4 timers skriftlig eksamen. 5 gikk opp og alle fikk bestått, med resultater som spente fra E til B, med hovedvekt på C. Igjen var det noen som fulgte kurset men som hadde for mye kollisjon og konkurranse om tid med andre kurs, og som valgte å utsette eksamen til neste gang, men noen gikk opp nå som fulgte kurset sist.
Planer videre
Viktigst nå er å gjøre ferdig støttekompendiet og på sikt vurdere læreboka. I tillegg fullføre en koordinering med det nye batterikurset – dette er startet sammen med lærer der, men kan finpusses. 
Annet
Kurset og studentene lider under at studentenes forelesninger og obligatoriske øvelser (lab) kolliderer med andre kurs og det føles som at KJM3110 står sist i køen. Vi håper på at timeplanene og eksamen går opp for dem i større grad. 
Kurset er ikke direkte kvalifiserende for andre påfølgende kurs, men gir nyttig grunnlag for en del parallelle MENA- og KJM-MENA-kurs på 3XXX-nivå (6. semester). Vår erfaring fra mastergrads- og doktorgradsstudier er at studenter med KJM3110 har et fundament i elektrokjemi som fullstendig manglet før dette kurset, og som er vesentlig i forskning i elektrokjemi og mange energikonverteringsteknologier. Derfor er det flere PhD-studenter og forskere som følger kurset som «voksenopplæring» og dette mener jeg er bra. 

